Európsky parlament ani Rada nevzniesli námietku voči žiadnej delegovanej smernici Komisie prijatej od uverejnenia spomínanej predchádzajúcej správy a po uplynutí kontrolného obdobia stanoveného v článku 22 smernice boli tieto delegované akty uverejnené v Úradnom vestníku Európskej únie a nadobudli účinnosť dňami, ktoré sú v nich stanovené.

3.3. Zmena zoznamu obmedzovaných látok (článok 6 ods. 3)

Podľa článku 6 ods. 1 smernice RoHS Komisia zváži preskúmanie zoznamu obmedzovaných látok uvedených v prílohe II, ktoré by vychádzalo z dôkladného hodnotenia, a ich zmenu pred 22. júlom 2014 a potom v pravidelných intervaloch z vlastnej iniciatívy alebo na základe návrhu predloženého členským štátom. Opatrenia na preskúmanie a zmenu zoznamu obmedzovaných látok uvedených v prílohe II prijme Komisia prostredníctvom delegovaného aktu. Na základe delegovanej smernice, ktorou sa mení zoznam obmedzovaných látok uvedených v prílohe II, uvedenej v predchádzajúcej správe sa od januára 2018 do februára 2021 realizovala vedecká a technická hodnotiaca štúdia vrátane konzultácií so zainteresovanými stranami a s odborníkmi na smernicu RoHS z členských štátov, a to na podporu preskúmania zoznamu obmedzovaných látok. V rámci štúdie sa posudzoval aj návrh predložený Komisii v júni 2018 Švédskou chemickou agentúrou pridať do zoznamu obmedzovaných látok chlórované parafíny so stredne dlhým reťazcom (MCCP).

Na základe tejto štúdie vykoná Komisia ďalšie kroky na zváženie zmeny zoznamu obmedzovaných látok uvedených v prílohe II.

3.4. Všeobecné úvahy týkajúce sa vykonávania delegovaných právomocí podľa smernice RoHS

Na prípravu a prijatie každého delegovaného aktu, pokiaľ ide o hodnotenie žiadosti o udelenie výnimky alebo o nové obmedzenia látok, je potrebné vykonať niekoľko krokov na splnenie požiadaviek smernice a dodržanie zásad Komisie pre lepšiu právnu reguláciu. Medzi tieto kroky patrí najmä zadanie vykonania vedeckého a technického posúdenia externej konzultačnej spoločnosti, rozsiahle konzultácie so zainteresovanými stranami, konzultáciu so skupinou odborníkov z členských štátov zvolanou na prípravu delegovaných aktov podľa smernice RoHS a informácií Európskeho parlamentu a Rady, oboznámenie výboru Svetovej obchodnej organizácie pre technické prekážky obchodu, zverejnenie návrhov aktov na získanie spätnej väzby verejnosti a súvisiace zohľadnenie medziútvarovej spätnej väzby, ako aj dvojmesačné kontrolné obdobie Európskeho parlamentu a Rady.

V článku 24 ods. 2 smernice sa od Komisie požaduje uskutočnenie všeobecného preskúmania smernice. Komisia v súčasnosti uskutočňuje toto preskúmanie a pripravuje sa štúdia posúdenia vplyvu, ktorá bude podkladom pre preskúmanie. Štúdia na podporu predchádzajúceho hodnotenia smernice bola dokončená. Identifikovali sa v nej oblasti možného zlepšenia, okrem iného pokiaľ ide o uvedený proces rozhodovania o udelení výnimiek, čo sa premietne aj v hodnotiacej správe Komisie. Pri preskúmaní smernice RoHS sa preto zohľadnia okrem iného spôsoby riešenia príslušných postupov.

4. ZÁVER

Počas posledných piatich rokov Komisia riadne vykonávala delegované právomoci, ktoré sú jej zverené na základe smernice 2011/65/EÚ. Vyzýva Európsky parlament a Radu, aby túto správu vzali na vedomie.